AMATA ธุรกิจเริ่มสดใส
AMATA ยังมีสตอรี่เชิงบวกที่จะหนุนการเติบโตในระยะยาว จากการเตรียมลงทุนสร้างนิคมอุตสาหกรรมในสสป.ลาว 2 แห่ง
AMATA ยังมีสตอรี่เชิงบวกที่จะหนุนการเติบโตในระยะยาว จากการเตรียมลงทุนสร้างนิคมอุตสาหกรรมในสสป.ลาว 2 แห่ง
24 ก.ย. 2565

คุณค่าบริษัท
ผลประกอบการในช่วง 6 เดือนแรกปีนี้ของบริษัท อมตะ คอร์ปอเรชัน จำกัด (มหาชน) หรือ AMATA ซึ่งทำธุรกิจพัฒนาและบริหารจัดการเกี่ยวกับนิคมอุตสาหกรรม รวมถึงธุรกิจต่าง ๆ ที่เกี่ยวข้อง ที่มีรายได้รวม 2,813.18 ล้านบาท เพิ่มขึ้นจากช่วงเดียวกันของปีก่อนที่ทำได้ 1,860.90 ล้านบาท และมีกำไรสุทธิ 1,202.28 ล้านบาท เพิ่มขึ้นจากช่วงเดียวกันของปีก่อนที่ทำได้ 432.80 ล้านบาท สะท้อนถึงความเชื่อมั่นของกลุ่มนักลงทุนต่างชาติที่เริ่มกลับเข้ามาลงทุนในประเทศไทยมากขึ้น หลังจากมีการเปิดเมือง เปิดประเทศ
ขณะที่ ทิศทางในช่วงครึ่งปีหลังน่าจะเติบโตได้ต่อ เนื่องจากเป็นช่วงไฮซีซั่นของธุรกิจนิคมอุตสาหกรรม ประกอบกับจะมีการรับรู้รายได้จากงานสาธารณูปโภคเพิ่มมากขึ้น ซึ่งปัจจุบันมียอดขายที่ดินรอโอน (Backlog) มูลค่ารวม 5,176 ล้านบาท แบ่งเป็น มูลค่ายอดขายรอโอนในประเทศเวียดนามประมาณ 1,800 ล้านบาท คาดจะเริ่มรับรู้ตั้งแต่ปี 2566 เป็นต้นไป และเป็นมูลค่ายอดขายรอโอนจากนิคมฯ ภายในประเทศไทยประมาณ 3,300 ล้านบาท โดยคาดจะทยอยส่งมอบในช่วงที่เหลือของปี 2565 ตามสัญญาได้ประมาณ 60-65%
นอกจากนี้ ยังมีที่ดินพร้อมขายในมืออีกกว่า 1,100-1,300 ไร่ แบ่งเป็น ที่ดินในนิคมอุตสาหกรรมอมตะซิตี้ชลบุรี ประมาณ 400-500 ไร่ และที่ดินในนิคมอุตสาหกรรมอมตะซิตี้ระยองประมาณ 700-800 ไร่ ทำให้มั่นใจว่าในปี 2565 จะสามารถขายที่ดินได้ตามเป้าหมายที่วางไว้ 1,095 ไร่อย่างแน่นอน
แต่ไม่หมดแค่นี้ เพราะ AMATA ยังมีสตอรี่เชิงบวกที่จะหนุนการเติบโตในระยะยาว จากการเตรียมลงทุนสร้างนิคมอุตสาหกรรมในสสป.ลาว 2 แห่ง ได้แก่ โครงการ อมตะ สมาร์ท แอนด์ อีโค ซิตี้ นาเตย ขนาดพื้นที่ 410 เฮกตาร์ หรือ 2,562.5 ไร่ ซึ่งเริ่มก่อสร้างตั้งแต่ต้นปี 2565 เป็นต้นไป มีการเชื่อมต่อกับรถไฟลาว-จีนเป็นจุดขายสำคัญ
และอีกโครงการเป็นโครงการอมตะ สมาร์ท แอนด์ อีโค ซิตี้ นาหม้อ หรือเมืองทันสมัยเป็นมิตรกับสิ่งแวดล้อมที่เมืองนาหม้อ (AMATA Smart and Eco City Namor) แขวงอุดมไซ ซึ่งครอบคลุมพื้นที่ 3,150 เฮกตาร์ หรือ 19,687 ไร่ ล่าสุดได้ร่วมลงนามในข้อตกลงสัมปทานกับรัฐบาลสปป.ลาวแล้ว
ด้านบล.พาย คงประมาณการกำไรปี 2565 ของ AMATA ไว้ที่ 1,428 ล้านบาท และจะมีรายได้ที่ 5,754 ล้านบาท โดยปัจจัยบวกยังมาจากแนวโน้มในช่วงครึ่งปีหลังที่ตามปกติจะเป็นช่วงที่มีผลประกอบการดีกว่าช่วงครึ่งปีแรก รวมถึง AMATA ยังมียอดขายที่ดินรอโอนในมืออีก 5,176 ล้านบาท ซึ่งคาดว่าจะรับรู้ในปี 2565 ประมาณ 60%
สำหรับการประเมินมูลค่า (Valuation) ปัจจุบันราคาหุ้น AMATA ซื้อขายกันที่ P/E ระดับ 10.38 เท่า เทียบกับ P/E ตลาดโดยรวมที่ระดับ 18.07 เท่า ถือว่าราคาซื้อขายต่ำกว่าตลาด สอดคล้องกับ P/BV ที่ระดับ 1.20 เท่า ก็ถือว่าต่ำกว่าค่าเฉลี่ยตลาดที่ปัจจุบันซื้อขาย P/BV เฉลี่ยที่ 1.64 เท่า
…
รายชื่อผู้ถือหุ้นใหญ่
รายชื่อกรรมการ